

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2025 m. birželio 4 d. Nr. 250-I-10

Vilnius

Lietuvos Respublikos Seimo Peticijų komisija (toliau – Komisija) 2025 m. birželio 4 d. posėdyje išnagrinėjo pareiškėjo peticiją, kurioje pateiktas siūlymas dėl Lietuvos Respublikos baudžiamojo kodekso (toliau – BK) ir Lietuvos Respublikos administracinių nusižengimų kodekso (toliau – ANK) pakeitimo ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Policijos departamento prie Lietuvos Respublikos vidaus reikalų ministerijos nuomonę dėl peticijoje pateikto siūlymo.

Pareiškėjas siūlo papildyti BK straipsniu, numatančiu atsakomybę už elektromobilių įkrovimo stotelių sugadinimą pasisavinant elektros įkrovimo laidus bei papildyti ANK nauju straipsniu dėl atsakomybės elektromobilių įkrovimo stotelių laidų supirkėjams.

Galiojantis BK apibrėžia vagystę kaip svetimo turto pasisavinimą, nepriklausomai nuo daikto rūšies ir apibrėžia sunkesnes nusikalstamas veikas kvalifikuojančius požymius, kai skiriamos griežtesnės bausmės, t. y. vagystė laikoma pavojingesne dėl veiksmų įžūlumo, kai įvykdoma aplinkinių akivaizdoje (kaip tai numatyta BK 178 straipsnio 2 dalyje), arba dėl viešojo intereso apsaugos, sunkesnių pasekmių (kaip numatyta BK 178 straipsnio 3 ir 4 dalyse). Įvertinus pateiktą informaciją, manytina, kad papildomas atsakomybės už elektros įkrovimo kabelių vagystes nustatymas būtų perteklinis ir netikslingas, nes išskiriant konkrečius daiktus (šiuo atveju, elektros įkrovimo kabelius) gali būti pažeistas teisinis nuoseklumas, apsunkinamas teisės taikymas. Dabartinis teisinis reguliavimas pakankamas ir leidžia tinkamai taikyti baudžiamąją atsakomybę už tokią vagystę bei įvertinus šių nusikaltimų padaromą žalą, teisėsaugos institucijos turi visas priemones, įgalinančias imtis veiksmų tokioms nusikalstamoms veikoms užkardyti ir galiojantiems teisės aktams taikyti.

Atkreiptinas dėmesys į tai, kad šiuo metu galiojantis teisinis reglamentavimas draudžia iš fizinių asmenų supirkti izoliuotus, neizoliuotus aliumininius ir varinius laidus, kabelius, jų atskiras gyslas. Toks draudimas nustatytas Draudžiamųjų supirkti netauriųjų metalų laužo ir atliekų sąrašo, patvirtinto Lietuvos Respublikos ekonomikos ir inovacijų ministro 2010 m. rugsėjo 6 d. įsakymu Nr. 4-678 „Dėl Netauriųjų metalų laužo ir atliekų apskaitos ir saugojimo taisyklių, Netauriųjų metalų laužo ir atliekų supirkimo vietų įrengimo reikalavimų ir Draudžiamų supirkti netauriųjų metalų laužo ir atliekų sąrašo patvirtinimo“, 3 punkte. ANK 143 straipsnyje nustatyta, kad šio reikalavimo nesilaikymas užtraukia baudą juridinių asmenų vadovams ar kitiems atsakingiems juridinių asmenų darbuotojams, asmenims, kurie verčiasi individualia veikla, arba kitiems asmenims nuo septynių šimtų dvidešimt iki vieno tūkstančio devynių šimtų penkiasdešimt eurų.

Komisijos nuomone, dabartinis teisinis reguliavimas yra pakankamas ir leidžia tinkamai taikyti tiek baudžiamąją, tiek ir administracinę atsakomybę už įkrovimo stotelių kabelių vagystes, todėl papildyti BK ir ANK naujomis nuostatomis netikslinga.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo II (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2025 m. birželio 4 d. išvados Nr. 250-I-10“ projektą.

Komisijos pirmininkas Tadas Prajara

R. Kniukštienė, tel. (0 5) 209 6591, el. p. rimante.kniukstiene@lrs.lt